ભટ્ટપરિવારમાં ત્રણ સભ્યો છે.મમ્મી-પપ્પા અને દીકરો. મિડલ ક્લાસ એવા ભટ્ટ ફૅમિલીનાં પોતાનાં સપનાંઓ છે તો એ સપનાં સાથે અઢળક સ્ટ્રગલ પણ છે, મર્યાદાઓ પણ છે અને એ મર્યાદા વચ્ચે સપનાંઓને પૂરાં કરવાનો પ્રયાસ પણ છે. દીકરાને આગળ વધવું છે અને આગળ વધવા માટે તેને અઢળક પૈસો અને ઓળખાણની જરૂર છે. પપ્પા આ બધાં કામ માટે સક્ષમ નથી અને એ અસક્ષમતા જ પપ્પા અને દીકરા વચ્ચે મતભેદ સર્જવાનું કામ શરૂ કરે છે. સૌકોઈ એ વાત સ્વીકારવા તૈયાર છે કે આ જનરેશન ગૅપ વ્યાજબી છે, પણ આ જ જનરેશન ગૅપની સામે હવે માએ વચ્ચે આવવાનું કામ કરવાનું છે અને જનરેશન ગૅપની ખાઈ પૂરવાનું કામ શરૂ કરવામાં આવે છે. નાટકનું મુખ્ય કૅરૅક્ટર કરતા ટીવી અને ફિલ્મ ઍક્ટર ટિકુ તલસાણિયા કહે છે, ‘મોટી વાતને પણ નાના રૂપમાં લેતાં શીખવી પડે અને નાની-નાની પણ ભવિષ્યમાં મોટું અંતર ઊભું કરી દે એવી ચર્ચાઓ પર પણ ફૅમિલીએ પૂરતું ધ્યાન આપવું જોઈએ એ નાટકમાં દર્શાવવામાં આવ્યું છે.’